A BIZOTTSÁG HATÁROZATA
(2006. szeptember 1.)
a 2005/393/EK határozatnak a kéknyelvbetegséggel kapcsolatban korlátozás alá vont körzetek tekintetében történő módosításáról
(az értesítés a C(2006) 3947. számú dokumentummal történt)
(EGT vonatkozású szöveg)
(2006/591/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
tekintettel a kéknyelv betegség elleni védekezésre és felszámolására vonatkozó külön rendelkezések megállapításáról szóló, 2000. november 20-i 2000/75/EK tanácsi irányelvre (2), és különösen annak 6. cikke (1) bekezdésének második albekezdésére, 8. cikke (2) bekezdése d) pontjára és (3) bekezdésére, 9. cikke (1) bekezdése c) pontjára és 19. cikke harmadik bekezdésére,
mivel:
(1)
A 2000/75/EK irányelv megállapítja a Közösségen belüli kéknyelv-betegség elleni védekezéshez szükséges ellenőrzési szabályokat és intézkedéseket, beleértve a védő- és megfigyelési körzetek kialakítását és az állatok körzetelhagyásának tilalmát.
(2)
A kéknyelv-betegséggel kapcsolatos védő- és megfigyelő körzetekről, illetve az ezen körzetekből vagy ezen körzeteken keresztül történő szállításokra alkalmazandó feltételekről szóló, 2005. május 23-i 2005/393/EK bizottsági határozat (3) rendelkezik az olyan globális földrajzi területek kijelöléséről, ahol a tagállamoknak a kéknyelvbetegséggel kapcsolatos védő- és megfigyelési körzeteket (a továbbiakban: korlátozás alá vont körzetek) kell létrehozniuk.
(3)
2006. augusztus 17-én, 19-én, illetve 21-én Hollandia, Belgium és Németország a kéknyelvbetegség fertőzöttségre gyanús esetekről tájékoztatta a Bizottságot a hollandiai Kerkrade-től 50 km-es sugarú övezetben lévő, Hollandia, Belgium és Németország területén, Luxemburg és Franciaország közelében elhelyezkedő juh- és szarvasmarhatartó gazdaságokban, ahol az első gyanús esetről számoltak be.
(4)
A betegség terjedésének elkerülése érdekében a Bizottság elfogadta a kéknyelvbetegség (4) elleni bizonyos védintézkedésekről szóló, 2006. augusztus 22-i 2006/577/EK határozatot, mely megállapítja a kéknyelvbetegségre fogékony állatfajok, valamint azok spermájának, petesejtjeinek és embrióinak az érintett területekről való mozgásának szabályait.
(5)
Akkor a kéknyelvbetegség pirbrighti (Egyesült Királyság) közösségi referencialaboratóriuma megerősítette a kéknyelvbetegség előfordulását és azt, hogy a szóban forgó vírus a 8-as szerotípushoz tartozik. Ezt a szerotípust korábban még sosem jelentették Európában.
(6)
Tekintettel e megállapításra a 2005/393/EK határozatot módosítani kell egy új, az érintett területet magában foglaló, korlátozás alá tartozó övezettel való kiegészítés céljából, és a 2006/577/EK határozatot hatályon kívül kell helyezni.
(7)
Figyelembe véve a gazdálkodási gyakorlatot, a fogékony állatok bizonyos mozgásai megengedhetők, a járványvédelmi intézkedések veszélyeztetése nélkül, az érintett illetékes hatóságok felügyelete mellett.
(8)
A betegség további terjedésének elkerülése érdekében ez a határozat sürgősséggel alkalmazandó.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2005/393/EK határozat a következőképpen módosul:
1.
A 2. cikk helyébe a következő szöveg lép:
„2. cikk
A korlátozás alá vont körzetek kijelölése
A korlátozás alá vont körzeteket az I. mellékletben felsorolt A, B, C, D, E és F övezet globális földrajzi területein belül kell kijelölni.
A korlátozás alá vont körzetekre vonatkozó kilépési tilalom alóli mentességek csak a 3., 4., 5. és 6. cikkel összhangban alkalmazhatók.
A korlátozás alá vont E. körzet esetében a kérődzőfajú élő állatok szállítása Spanyolország és Portugália között egy kétoldalú megállapodás alapján az érintett illetékes hatóságok engedélyéhez kötött.
A korlátozás alá vont F. körzet esetében a kéknyelvbetegségre fogékony állatfajok, valamint azok spermájának, petesejtjeinek és embrióinak az övezeten belüli mozgása engedélyezett.
2a. cikk
A 20 km-es övezetben való mozgási tilalomtól való eltérés
A 2000/75/EK irányelv 6. cikke (1) bekezdésének c) pontjától eltérve az alábbi állatok mentesülnek a 20 km-es övezetben való mozgási tilalom alól:
-
az illetékes állat-egészségügy hatóságok jóváhagyása mellett közvetlen levágásra szánt állatok;
-
a 20 km-es övezeten kívüli, a 20 km-es övezeten belül lévő gazdaságra szánt állatok;
-
az illetékes állat-egészségügyi hatóságok jóváhagyása mellett és az általuk megállapított állat-egészségügyi feltételek alapján a korlátozás alá vont körzetben lévő gazdaságra szánt állatok.”
2.
Az I. melléklet e határozat melléklete szerint módosul.
2. cikk
A 2006/577/EK határozat hatályát veszti.
3. cikk
Ezt a határozatot az Európai Unió Hivatalos Lapjában való kihirdetését követő naptól kell alkalmazni.
4. cikk
Ennek a határozatnak a tagállamok a címzettjei.
Kelt Brüsszelben, 2006. szeptember 1-jén.